**Proces - verbal**

**al ședinței extraordinare a Consiliului Județean Vrancea**

**din data de 18 august 2025**

În data de 18 august 2025, la sediul Consiliului Județean Vrancea din Focșani, strada Cuza Vodă nr. 56, a avut loc ședința extraordinară a Consiliului Județean Vrancea. Lucrările ședinței au fost conduse de președintele Consiliului Județean Vrancea, domnul Nicușor Halici care, a deschis ședința extraordinară, convocată prin Dispoziția nr. 205 din 14 august 2025, cu îndeplinirea procedurilor legale în materie. Ședința s-a desfășurat prin mijloace electronice, prin platforma online de video conferință/teleconferință Zoom, caracterul public al acesteia fiind asigurat prin publicarea pe site a minutei, imediat după ședință și prin transmiterea dezbaterilor online.

Cvorumul necesar pentru ca ședința să fie legal constituită a fost întrunit (31), prezenți fiind 30 de consilieri județeni din 32 de consilieri județeni în funcție plus președintele Consiliului Județean Vrancea. Abseții au fost domnul Onia Cristian și doamna Marcu Livia.

**Președintele Consiliului Județean Vrancea, domnul Nicușor Halici**, a precizat că au fost îndeplinite toate procedurile impuse de Codul Administrativ, proiectele înscrise pe ordinea de zi fiind însoțite de rapoartele compartimentelor de resort și de avizele comisiilor de specialitate.

S-a precizat că nu a fost depus niciun amendament la proiectele de hotărâri supuse dezbaterii și a reamintit consilierilor prezenți obligația de a nu participa la adoptarea proiectelor de hotărâri în care ar putea fi în conflict de interese.

**Președintele Consiliului Județean, domnul Nicușor Halici,** a precizat că urgența convocării autorității în ședința extraordinară de astăzi este justificată de solicitarea Inspectoratului pentru Situații de Urgență „Anghel Saligny”, care are nevoie să înmatriculeze, într-un interval scurt de timp, dronele achiziționate de Consiliul Județean și puse la dispoziția inspectoratului, pentru a putea desfășura misiunile de salvare în conformitate cu legislația în vigoare.

De asemenea, a fost necesară includerea pe ordinea de zi a ședinței extraordinare a unui punct privind preluarea în domeniul public al județului a terenului solicitat de autoritatea județeană din orașul Mărășești, în vederea dezvoltării activităților industriale care pot fi realizate în județ. Aceasta presupune parcurgerea unor pași juridico-administrativi, iar includerea urgentă pe ordinea de zi a fost necesară pentru demararea efectivă a acestor proceduri.

În timpul ședinței online s-a alăturat și doamna consilier județean Marcu Livia, astfel că sunt prezenți 31 de consilieri din 32.

**Ordinea de zi a ședinței a fost aprobată cu unanimitate de voturi.**

După votarea ordinii de zi, consilierul județean Melinte Vasile s-a deconectat de la ședința on-line.

Cvorumul a fost de 31 (30 consilieri județeni+președintele)

**S-a trecut la dezbaterea proiectelor de hotărâri înscrise pe ordinea de zi:**

**La punctul 1** proiectul privind „ *Preluarea imobilului teren în suprafață totală de 2.485.290 mp, din domeniul public al Orașului Mărășești în domeniul public al Județului Vrancea”*.

**Președintele Consiliului Județean, domnul Nicușor Halici,** a precizat că, având în vedere discuțiile din ultima perioadă, atât publice, cât și din cadrul ședințelor, primăria orașului Mărășești și primarul acesteia au aprobat, săptămâna trecută, proiectul de hotărâre transmis de Consiliul Județean.

Astăzi, Consiliul Județean se află în etapa administrativă de a accepta hotărârea Consiliului Local al orașului Mărășești, prin care se transmite în proprietatea județului o suprafață de 2.485.290 metri pătrați, aflați pe raza UAT Mărășești, în vederea creării și dezvoltării unei zone industriale.

S-a menționat că există solicitări multiple în acest sens și a subliniat că speculațiile publice sau din mediul administrativ nu sunt utile. A recomandat ca, în caz de nelămuriri sau întrebări privind aspecte juridice, administrative sau legislative, să se adreseze întrebări directe, pentru a primi răspunsuri transparente.

A explicat că suprafața a fost solicitată inițial în urma interesului unui investitor, însă atribuirea acesteia se va realiza printr-o licitație publică, transparentă, care va respecta criteriile de legalitate, echidistanță și transparență. Orice investitor care îndeplinește condițiile caietului de sarcini și documentația de atribuire poate participa, iar câștigătorul va obține dreptul de a dezvolta zona industrială.

Președintele a precizat că perioada limită pentru începerea investițiilor va fi de aproximativ cinci ani, iar alte aspecte administrative și tehnice vor fi luate în considerare pentru a evita întârzieri sau blocaje în implementarea proiectului.

În încheiere, a menționat că dorește să fie pregătite, într-un timp cât mai scurt, documentațiile tehnice și administrative necesare și să fie supus spre aprobare caietul de sarcini, pentru a demara cât mai rapid construcția și dezvoltarea zonei industriale.

**Fiind supus votului, proiectul de hotărâre a fost adoptat în unanimitate**. (31 voturi ”pentru”)

**La punctul 2** proiectul privind „ *Atestarea dreptului de folosință gratuită a echipamentelor (drone) pentru executarea misiunilor în situații de urgență, achiziționate de Consiliul Județean Vrancea și puse la dispoziția Inspectoratului pentru Situații de Urgență „Anghel Saligny” al Județului Vrancea*” .

**Președintele Consiliului Județean, domnul Nicușor Halici**, a menționat că, deși au fost achiziționate echipamentele respective și au fost puse în utilizare la Inspectoratul pentru Situații de Urgență, pentru atestarea și utilizarea lor sunt necesare o multitudine de documentații. Printre acestea se numără și aprobarea Consiliului Județean, atât pentru înmatriculare, cât și pentru manipularea echipamentelor de către specialiști care trebuie să urmeze cursuri de calificare pentru a le putea utiliza în conformitate cu legislația în vigoare.

 **Fiind supus votului, proiectul de hotărâre a fost** **adoptat în unanimitate.** (31 voturi ”pentru”)

Epuizându-se punctele înscrise pe ordinea de zi, s-a declarat închise lucrările ședinței extraordinare a Consiliului Județean Vrancea din 18 august 2025.

 **Președintele**

 **Consiliului Județean Vrancea**

 **Nicușor HALICI**

 **Secretarul general al județului**

 **Raluca Dan**